SKRIFTLIG FORESPØRGSEL E-2518/99

af Gianfranco Dell'Alba (TDI) til Kommissionen

(22. december 1999)

Om: Anvendelse af laserinstrumenter i byen Modena

I mange år er der i Modena blevet anvendt lasergeværer (der for nylig er blevet omdøbt til laserinstrumenter) for at holde stære, duer og andre fugle væk fra bymidten.

Selv om talrige borgere og foreninger har protesteret og også på europæisk plan har taget forskellige initiativer mod denne fremgangsmåde, fortsætter skyderiet.

De italienske myndigheder har i maj 1997 (Indenrigsministeriet) og december 1997 (Sundhedsministeriet) erklæret disse laserinstrumenter for farlige i henhold til de europæiske bestemmelser CEI EN 60825.

Ovennævnte regler, som gælder produktion og anvendelse af laser, omfatter udelukkende tre anvendelsesområder, nemlig:

- industri

- telekommunikation

- lægevidenskab

Disse anvendelsesområder omfatter således ikke den måde hvorpå lasergeværene anvendes i Modena kommune og sansynligvis også i andre byer. De laserinstrumenter, der anvendes i Modena, er forsynet med et optisk system, der reguleres manuelt, men som ikke er beskrevet i det franske producentfirma Desmans brugsanvisninger. Der henvises endvidere til Ritt Bjerregaards svar for Kommissionen af 28. januar 1997 (E-3175/96)(1) og 16. december 1997 (E-3800/97)(2) på to skriftlige forespørgsler af Tamino om emnet.

Har Kommissionen modtaget de ønskede supplerende oplysninger, bl.a. om sikkerheden for dels beboerne i Modena dels for det personale, som skal håndtere udstyr som f.eks. disse laserinstrumenter, fra de italienske myndigheder, som er forpligtet til at give disse oplysninger jf. artikel 9 i direktiv 79/409/EØF(3)?

Mener Kommissionen ikke, at det er presserende nødvendigt at foretage en inspektion på stedet, eftersom denne fremgangsmåde stadig anvendes, og at de italienske myndigheder om nødvendigt skal have pålæg om at overholde fællesskabsbestemmelserne på området i fuldt omfang?

(1) EFT C 186 af 18.6.1997, s. 41.

(2) EFT C 187 af 16.6.1998, s. 59.

(3) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(23. februar 2000)

For så vidt angår de arbejdstageres sundhed og sikkerhed, der håndterer apparater såsom laserinstrumenter, henviser Kommissionen det ærede medlem til Kommissionens svar på de skriftlige forespørgsler E-3175/96 og E-3800/97 af Gianni Tamino. Det er de italienske myndigheders opgave at sikre passende kontrol med og overvågning af de nationale bestemmelser, der gennemfører direktiverne om sundhed og sikkerhed på arbejdspladsen i national lovgivning. De pågældende berørte parter bør således rette henvendelse til disse myndigheder.

For så vidt angår artikel 9 i Rådets direktiv 79/409/EØF af 2. april 1979 om beskyttelse af vilde fugle, har de italienske myndigheder meddelt Kommissionen, at foranstaltningerne ikke forårsager nogen større forstyrrelse for de pågældende arter af vilde fugle. Foranstaltningerne udføres efter reproduktionsperiodens afslutning, og fuglene hverken såres eller dræbes. Da der følgelig ikke sker nogen væsentlig forstyrrelse, finder artikel 9 i direktiv 79/409/EØF ikke anvendelse.

Kommissionen finder, at de modtagne oplysninger i forbindelse med det pågældende direktiv er fuldt ud tilfredsstillende og anser således denne sag for afsluttet.

Der blev i foråret 1998 sendt et brev med supplerende oplysninger til svaret på skriftlig forespørgsel E-3800/97 direkte til Gianni Tamino.